|  |  |
| --- | --- |
| **ROKODELSKA PANOGA** | **Čipkarstvo** |
| **POVZETEK**  |
| Čipkarstvo je rokodelska panoga izdelovanja čipk, luknjičastega izdelka iz tekstilnih ali kovinskih niti. Čipke so izdelane v različnih čipkarskih tehnikah, njihova raba pa je bila vseskozi krasilna in statusna – za krašenje tekstila, prazničnih predmetov, notranje tekstilne opreme, dobro vidnih delov oblačila, tudi notranje opreme.  |
| **OPIS PANOGE** |
| Čipke so izdelane v različnih čipkarskih tehnikah, glede na način izdelave obstajajo šivane, klekljane, vozlane, kvačkane in pletene čipke. V istem izdelku je lahko združenih tudi več tehnik, v tem primeru je čipka izdelana s t. i. mešano čipkarsko tehniko. Razlike med ročnimi tehnikami so v sistemu niti: klekljane čipke nastajajo s prepletanje sistema več parov niti naenkrat, šivane čipke pa gradijo strukturo z eno samo nitjo in številnimi zaporednimi vbodi. Tudi pletene in kvačkane čipke temeljijo na sistemu ene niti. Vozlane čipke so lahko izdelane iz obeh sistemov. Strojno izdelane čipke posnemajo videz ročnih tehnik. Med ročno izdelanimi čipkami sta tehnično najbolj dovršeni in razvejani skupini klekljanih in šivanih čipk. Najbogatejša in najbolj priljubljena tehnika je klekljanje, ki je uvrščena v samostojno rokodelsko panogo. Pri opredelitvi čipke so pomembni tudi ornamentika in motivika (ta obsega geometrijske in cvetlične vzorce, zobčasto zaključene robove, rastlinsko ornamentiko, figuralne motive …) ter raba, oblika in pomeni. Čipkarske tehnike so se razvile iz starejših veščin tkanja, prepletanja, mreženja in vezenja; imajo dolgo tradicijo. V zgodnejšem obdobju so izdelovali čipke na gradovih in v ženskih samostanih, konec 17. stol. in v 18. stol., v obdobju največjega razmaha ročno izdelanih čipk v Evropi, se izdelovanje čipk navaja tudi v Idriji, Ljubljani, Kamniku, Radovljici in Gorici. Izdelovanje se je nato širilo po drugih mestih in krajih, nastala so čipkarska središča. Z industrijsko produkcijo in sintetičnimi materiali pa je postala čipka sestavina izdelkov vsakdanje rabe.V Sloveniji so najbolj razširjene in prepoznane klekljane čipke (gl. rokodelsko panogo klekljarstvo). Zbirke čipk hranijo slovenski muzeji; Slovenski etnografski muzej hrani obsežno zbirko čipk različnih tehnik in različne dokumentacije, posebno pozornost namenjajo čipkam tudi v drugih slovenskih muzejih, zlasti v čipkarskih središčih. Zgodovinski arhiv Slovenije hrani najstarejšo ohranjeno čipko na Slovenskem, imenovano Valvasorjeva čipka. V Sloveniji deluje več čipkarskih društev in skupin, ki v večini razvijajo klekljano čipko, pomembna je tudi mednarodna organizacija za klekljano in šivano čipko OIDFA. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Potrebno je obvladati veščine izdelave čipk. Različna izobraževanja potekajo predvsem za klekljano čipko. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | V Registru nesnovne kulturne dediščine Slovenije sta vpisani enoti klekljane idrijske čipke in klekljanje slovenske čipke. |
| **Vidik identitete in prepoznavnosti**  | Največjo prepoznavnost v Sloveniji ima čipka, izdelana s klekljarsko tehniko. |
| **Vidik družbenega in gospodarskega napredka** | Izdelovanje čipk ima tudi v sodobni družbi pomembne učinke kot oblika druženja, razvijanja ročnih spretnosti, terapija. Deloma je pomemben tudi gospodarski vidik. |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje poteka predvsem znotraj družin in v okviru različnih medgeneracijsko zastavljenih projektov, je dostopna vsebina vseživljenjskega izobraževanja. Zanimiv je razvoj čipke tudi v okviru sodobnega oblikovanja in sodelovanja s fakultetami.  |
| **Vidik učinkov na turizem**  | Čipke so pomembna sestavina turistične ponudbe Slovenije in vir ustvarjalnosti tudi na umetniškem polju. Enota Klekljanje čipk v Slovenije je bila leta 2018 vpisana na Unescov Reprezentativni seznam nesnovne kulturne dediščine človeštva.  |
| **Viri in literatura** | Žagar, Janja 2016, *Čipkaste vezi*, publikacija ob razstavi v Slovenskem etnografskem muzeju |